Virallinen lehti nro C 354 , 19/11/1998 s. 0021



KIRJALLINEN KYSYMYS E-0720/98 komissiolle esittäjä(t): Amedeo Amadeo (NI) ja Salvatore Tatarella (NI) (18. maaliskuuta 1998) Aihe: Jäsenvaltioiden välisen tavarakaupan tilastot - tuotenimikkeistö Ehdotus Euroopan parlamentin ja neuvoston asetukseksi (EY) jäsenvaltioiden välisen tavarakaupan tilastoista annetun neuvoston asetuksen (ETY) N:o 3330/91 muuttamisesta tuotenimikkeistön alalla. Asiak. KOM(97) 275 lopull. - 97/0162 (COD). ((EYVL C 245, 12.8.1997, s. 12. )) Nykyisestä Intrastat-järjestelmästä aiheutuu merkittäviä menoja, vaikeuksia ja turhautumista erityisesti pk-yrityksille. Pyydämme, että Intrastat-nimikkeistön nimikkeiden määrä lasketaan 7 000:een. Katsomme lisäksi, että kaikkialla Euroopan unionissa on tarpeen yhdenmukaistaa kynnys, joka koskee yhteisön sisäisen tavaravaihdon sisällyttämistä Intrastat-järjestelmään, ja vahvistaa se lähelle nykyisen asteikon yläpäätä sekä pienentää näin mahdollisimman paljon pieniin yrityksiin kohdistuvaa taakkaa, jonka kantamiseen niillä on heikot edellytykset. Komission jäsenen Yves Thibauld de Silguyn komission puolesta antama vastaus (20. toukokuuta 1998) Intrastat-järjestelmän yksinkertaistamista koskevan komission ehdotuksen ((KOM(97) 275 lopullinen. )) tavoitteena on yksinkertaistaa yhdistetyn nimikkeistön (CN) soveltamista yhteisön sisäisessä kaupassa. Ehdotus on osa komission ehdottamaa yksinkertaistamispakettia, joka perustuu Slim/Intrastat -ryhmän suosituksiin yritysten, erityisesti pk-yritysten, ilmoitusvelvollisuuksien vähentämiseksi. Jotta ilmoitusvelvollisuudesta pk-yrityksille aiheutuvia rasitteita voitaisiin vähentää, nimikkeistön on oltava huomattavasti yksinkertaisempi ja helppokäyttöisempi. Komissio on tätä varten ehdottanut, ettei luotaisi uutta nimikkeistöä vaan huolehdittaisiin siitä, että yhdistettyä nimikkeistöä on helppo käyttää. Komissio perustaa kantansa useissa yhteyksissä esiin tulleisiin käyttäjien ja ilmoitusvelvollisuudesta huolehtivien reaktioihin. Erityisesti on korostettu, että erilliseen Intrastat-nimikkeistöön sisältyy riski erillisestä koodijärjestelmästä, mikä ei olisi kustannussyistä käyttäjien, ilmoituksen tekijöiden, eikä viranomaisten kannalta kannattavaa. Komissio on sen vuoksi ilmaissut kustannusten vuoksi tukevansa ajatusta, jonka mukaan yhteisön sisäisen ja ulkoisen kaupan tavaratilastoja varten olisi oltava yksi nimikkeistö, joka perustuisi yhdistettyyn nimikkeistöön. Yksinkertaistetun yhdistetyn nimikkeistön koodien määrää ei voida asettaa sattumanvaraisesti, mutta sen olisi oltava sellainen, että kerätyn tiedon määrä vastaa vaatimuksia. Komissiossa parhaillaan tehtävä työ (SLIM/CN) yhdistetyn nimikkeistön käytön yksinkertaistamiseksi ja nykyaikaistamiseksi on tässä mielessä ratkaisevan tärkeää. Yhtä tärkeä on neuvoston 27. marraskuuta 1997 antama päätöslauselma tietotekniikan kehittämisestä yhdistetyn nimikkeistön käytön helpottamiseksi, joka sisältää yritysten käyttämää kaupallista terminologiaa. Yhdistetyn nimikkeistön yksinkertaistamisen lisäksi komissio aikoo ehdottaa toimenpiteitä, joilla erityisesti pk-yritysten Intrastat-ilmoitusvelvollisuutta voidaan yksinkertaistaa. Tilastollisen kynnyksen osalta nykyisessä sovelluksessa otetaan huomioon eri tuotteiden ja yritysten väliset eroavuudet eri yrityksissä. Useat jäsenvaltiot ovat nostaneet kynnyksiään niiden käyttöön ottamisesta vuonna 1993, jolloin yhä useampi pieni, mutta myös keskisuuri yritys on vapautunut tietojenantovelvollisuudesta. Tällä hetkellä yli 60 prosenttia kaikista yhteistön sisäisistä toimijoista on vapautettu tilastotietojen ilmoitusvelvollisuudesta. Jäsenvaltioiden välisten erojen vuoksi yhteisönlaajuista kynnystä ei voida asettaa hyvin korkeaksi ilman, että sillä on haitallinen vaikutus kauppatilastoihin. Toisaalta alhainen kynnys ei olisi tehokas, eikä tavoitteeseen, jossa suuri osa yrityksistä vapautetaan ilmoitusvelvollisuudesta, voitaisi sen vuoksi päästä.